Ψήφισμα του Συμβουλίου

της 5ης Απριλίου 2001

σχετικά με το πρόγραμμα Galileo

(2001/C 157/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη την ανακοίνωση της Επιτροπής της 22ας Νοεμβρίου 2000 και τα μέχρι σήμερα δημοσιευθέντα αποτελέσματα της φάσης καθορισμού που άρχισε με το ψήφισμα του Συμβουλίου της 19ης Ιουλίου 1999(1),

Έχοντας υπόψη ότι ένα από τα στρατηγικά οφέλη του Galileo είναι ότι θα συμβάλει στην ενίσχυση της ευρωπαϊκής συνοχής,

- παραπέμπει στα συμπεράσματα του Ευρωπαϊκού Συμβουλίου της Κολωνίας, της Φέιρα, της Νίκαιας και της Στοκχόλμης,

- εφιστά την προσοχή στο ψήφισμά του της 16ης Νοεμβρίου 2000 σχετικά με την ευρωπαϊκή διαστημική στρατηγική, και το ψήφισμα του ευρωπαϊκού οργανισμού διαστήματος (ΕΟΔ) της 20ής Δεκεμβρίου 2000 για τη συνεισφορά του ΕΟΔ στο Galileo,

- τονίζει ότι το Galileo είναι ένα μη στρατιωτικό πρόγραμμα υπό πολιτικό έλεγχο,

- θεωρεί σημαντική την αυτονομία της Ευρώπης στον χώρο αυτό, λαμβάνοντας υπόψη:

- τις σημαντικές προοπτικές χρήσης που προσφέρει η τεχνολογία δορυφορικής πλοήγησης,

- τους κινδύνους που θα περιλάμβανε η εξάρτηση πολλών κρατικών και ιδιωτικών δραστηριοτήτων από συστήματα επί των οποίων η Ευρώπη δεν έχει κανένα έλεγχο,

- τα πλεονεκτήματα που θα πρέπει να προσφέρει το σύστημα αυτό όσον αφορά την επικάλυψη, τη διαλειτουργικότητα, τη συμπληρωματικότητα και την εγγύηση υπηρεσίας,

- τονίζει ότι το σχέδιο Galileo θα πρέπει να αναπτυχθεί με βάση προσεκτική ανάλυση κόστους-ωφελειών,

- συμφωνεί καταρχήν να επιδιωχθεί ένα πλήρως λειτουργικό σύστημα το αργότερο το 2008.

Το Συμβούλιο συμφωνεί με τις ακόλουθες ρυθμίσεις που περιέχουν τις αναγκαίες προϋποθέσεις για να υλοποιηθεί η φάση ανάπτυξης του προγράμματος Galileo ως το επόμενο βήμα:

1. Το Συμβούλιο συμφωνεί, υπό τις προϋποθέσεις που ορίζονται στην ανακοίνωση της Επιτροπής του Νοεμβρίου 2000 και βάσει της ανακοίνωσης αυτής, ότι η χρηματοδότηση θα προέλθει σε ίσα περίπου μερίδια από πιστώσεις τόσο της Κοινότητας όσο και του ΕΟΔ. Η χρηματοδότηση έως 100 εκατομμύρια ευρώ για το 2001 θα εκταμιευθεί αμέσως μετά το παρόν ψήφισμα, σύμφωνα με τους μηχανισμούς του δημοσιονομικού κανονισμού των ΔΕΔ. Απόφαση για την καταβολή των υπόλοιπων πιστώσεων από τον προϋπολογισμό των ΔΕΔ (ήτοι 450 εκατομμύρια ευρώ) θα ληφθεί από το Συμβούλιο το Δεκέμβριο 2001 μαζί με την απόφαση σύστασης φορέα υπεύθυνου για τη διαχείριση του σχεδίου Galileo.

2. Πρέπει να διασφαλισθεί ο αποτελεσματικός πολιτικός έλεγχος της Κοινότητας και των κρατών μελών επί του Galileo και του Egnos(2), διά των κατάλληλων νομικών βάσεων. Η Επιτροπή, σε στενή συνεργασία με τον ΕΟΔ, πρέπει να εξασφαλίσει το ενιαίο της διοίκησης και του οικονομικού ελέγχου του προγράμματος. Στο σχεδιασμό του, θα πρέπει να ληφθεί υπόψη η συμμετοχή φόρουμ χρηστών, τρίτων χωρών και ιδιωτικών εταίρων. Πρακτικές ρυθμίσεις θα πρέπει να εγγυώνται την ισόρροπη συμμετοχή όλων των κρατών μελών σε όλες τις φάσεις του προγράμματος, έτσι ώστε να έχει μια πραγματικά ευρωπαϊκή διάσταση.

Η σύσταση του προαναφερόμενου φορέα, αρμόδιου για το σχέδιο, είναι τελικά αναγκαία για τη διαχείριση, τη διοίκηση και τον οικονομικό έλεγχο του σχεδίου. Το Συμβούλιο θα πρέπει να αναλύσει τα πλεονεκτήματα και τα μειονεκτήματα των κατωτέρω επιλογών, του να είναι δηλαδή ο φορέας κοινή επιχείρηση, σύμφωνα με το άρθρο 171 της συνθήκης για την ίδρυση της Ευρωπαϊκής Κοινότητας, οργανισμός ή οποιαδήποτε άλλη προσήκουσα λύση, με βάση την πρόταση που προτίθεται να υποβάλει η Επιτροπή. Οι προτάσεις για το καταστατικό του, και ιδίως για την οργάνωση, τη διαχείριση, το προσωπικό και τη χρηματοδότησή του θα υποβληθούν το συντομότερο δυνατόν από την Επιτροπή - σε στενή συνεργασία με τον ΕΟΔ - στο Συμβούλιο, το οποίο θα πρέπει να αποφασίσει το Δεκέμβριο 2001.

Μια προσωρινή διαχειριστική δομή μέχρι τη σύσταση του υπεύθυνου για το σχέδιο φορέα θα συγκροτηθεί το συντομότερο δυνατό από την Επιτροπή, σε στενή συνεργασία με τον ΕΟΔ. Η προσωρινή αυτή δομή θα απαρτίζεται από αντιπροσώπους της Επιτροπής, που θα εξασφαλίζει το γενικό συντονισμό του προγράμματος, και του ευρωπαϊκού οργανισμού διαστήματος, ο οποίος θα αναπτύξει την τεχνική διαμόρφωσή του. Θα έχει στενή συνεργασία με τα κράτη μέλη μέσω της επιτροπής του προγράμματος πλοήγησης του ΕΟΔ και της διευθύνουσας επιτροπής Galileo, της Επιτροπής.

3. Όλες οι φάσεις ανάπτυξης του σχεδίου θα βασίζονται σε διαφανή και χρηστή δημοσιονομική διαχείριση. Διαδοχικά Ευρωπαϊκά Συμβούλια επαναβεβαίωσαν το στόχο της εξασφάλισης χρηματοδότησης σε μεγάλο βαθμό από ιδιωτικές πηγές. Πιο πρόσφατα, στα συμπεράσματα της Στοκχόλμης, αναφέρεται ότι ο ιδιωτικός τομέας θα πρέπει να αρθεί στο ύψος της περίστασης συμμετέχοντας και χρηματοδοτώντας το σχέδιο μέσω επίσημης δέσμευσης για τη φάση ανάπτυξης. Δεδομένου ότι η ιδιωτική συμμετοχή μέσω συνεργασίας δημόσιου - ιδιωτικού τομέα αποτελεί βασικό στοιχείο επιτυχίας του σχεδίου Galileo, ο ιδιωτικός τομέας πρέπει να συμμετέχει και στην εκτέλεση και λειτουργία του σχεδίου προκειμένου να μεγιστοποιηθούν η αποτελεσματικότητα της διαχείρισης και οι επιχειρηματικές ευκαιρίες και να ενσωματωθούν τα ιδιωτικά κεφάλαια με ίσο καταμερισμό των κινδύνων.

Προς τούτο, το Συμβούλιο καλεί την Επιτροπή:

- να αναλάβει, σε στενή συνεργασία με τον ΕΟΔ, πρωτοβουλία για το λεπτομερή καθορισμό των λειτουργικών απαιτήσεων, όπως επιδόσεις τουλάχιστον ισοδύναμες προς τα υπάρχοντα παγκόσμια δορυφορικά συστήματα πλοήγησης (GNSS), βελτιστοποιημένη διαλειτουργικότητα και αλληλεπικάλυψη με άλλα συστήματα, μη κοινοί τρόποι αστοχίας, πλήρης κάλυψη σε όλα τα γεωγραφικά πλάτη, συμβατότητα με υπάρχοντα συστήματα πλοήγησης, συνέχεια της παρεχόμενης υπηρεσίας σε καταστάσεις έκτακτης ανάγκης, συμβατότητα με το μηχανισμό των δικαιωμάτων πνευματικής ιδιοκτησίας έως τον Ιούνιο 2001,

- να καταρτίσει σαφή περιγραφή των στόχων του σχεδίου σε στενή συνεργασία με τον EΟΔ, μαζί με τη διενεργούμενη ανεξάρτητη ενοποίηση της ανάλυσης κόστους-ωφελειών, που θα υποβληθούν στο Συμβούλιο έως τον Ιούνιο 2001,

- να αρχίσει το συντομότερο δυνατό διαδικασία πρόσκλησης υποβολής προσφορών με καθορισμό όλων των φάσεων του σχεδίου, προκειμένου να καταστεί δυνατή η μακροπρόθεσμη συμμετοχή του ιδιωτικού τομέα στο σχέδιο και να εντοπισθούν έτσι οι εμπορικές και δημόσιες υπηρεσίες που θα παράσχει το Galileo, διευκρινίζοντας τα έσοδα που μπορούν να δημιουργήσουν και τα απαιτούμενα συνοδευτικά μέτρα. Τούτο θα βοηθήσει επίσης να διευκρινισθούν οι όροι για τη μακροπρόθεσμη δέσμευση του ιδιωτικού τομέα. Τα αποτελέσματα της αξιολόγησης της υποβολής προσφορών θα είναι διαθέσιμα στις αρχές Νοεμβρίου ώστε να χρησιμεύσουν ως βάση για να λάβει απόφαση το Συμβούλιο πριν από το τέλος του 2001. Η απόφαση αυτή θα καθορίσει επίσης τις μέγιστες διαθέσιμες πιστώσεις του κοινοτικού προϋπολογισμού για την φάση ανάπτυξης και την φάση λειτουργίας(3). Με την επιφύλαξη αυτής της απόφασης, ο φορέας διαχείρισης του σχεδίου Galileo λαμβάνει διαφανή μέτρα χωρίς διακρίσεις, ώστε να αναλάβει ο ιδιωτικός τομέας συγκεκριμένη χρηματοδοτική υποχρέωση που θα του επιτρέψει να συμμετέχει στην φάση ανάπτυξης πριν από το τέλος του 2003. Η φάση ανάπτυξης και η φάση λειτουργίας απαιτεί ευρεία χρηματοδότηση από ιδιωτικές επενδύσεις. Το Συμβούλιο σημειώνει την άποψη της Επιτροπής ότι στη λειτουργική φάση δεν θα χρειασθούν κοινοτικά κονδύλια.

4. Ο προκαταρκτικός καθορισμός των υπηρεσιών πρέπει να εγκριθεί από το Συμβούλιο τον Ιούνιο 2001 ως σημαντικό στοιχείο της αρχικής διαδικασίας υποβολής προσφορών. Ο καθορισμός αυτός θα επιτρέψει την ανάπτυξη της εταιρικής σχέσης δημόσιου - ιδιωτικού τομέα. Μετά από διαβούλευση με τα αντίστοιχα φόρουμ χρηστών, θα γίνει η παγίωση και η τελική επιλογή των υπηρεσιών με στόχο να καθορισθούν οι προδιαγραφές, η περίμετρος, τα χαρακτηριστικά, το κόστος και οι όροι της χρηματοδότησης. Το αργότερο έως τα τέλη του 2003, το Συμβούλιο θα λάβει απόφαση για τις επιλογές υπηρεσιών σε συνδυασμό με απόφαση εισόδου στη φάση ανάπτυξης, λαμβάνοντας υπόψη την έκβαση της παγκόσμιας διάσκεψης ραδιοεπικοινωνιών (WRC).

5. Η ασφάλεια του Galileo είναι σημαντικό στοιχείο του προγράμματος. Πρέπει να εγγυάται όχι μόνο τη συνέχεια της παροχής υπηρεσιών που απαιτείται σε ορισμένα πεδία εφαρμογής, όπως η ασφάλεια της ανθρώπινης ζωής, αλλά και αυτά που συνδέονται με περιορισμούς πρόσβασης ή και αρνήσεις πρόσβασης οι οποίες αποφασίζονται από πολιτικές αρχές σε περιπτώσεις κρίσεων. Τα σχετικά ζητήματα νομικής ευθύνης πρέπει να προσδιοριστούν σαφώς. Ένας προκαταρκτικός καθορισμός του απαιτούμενου επιπέδου ασφάλειας του συστήματος και του σχετικού κόστους θα πρέπει να υποβληθεί στο Συμβούλιο προς εξέταση και λήψη απόφασης το αργότερο στα τέλη του 2001 σύμφωνα με την εισήγηση της διευθύνουσας επιτροπής του Galileo και του συμβουλίου ασφαλείας του συστήματος Galileo.

6. Στο λεπτομερή καθορισμό του σχεδίου πρέπει να προσδιοριστούν και να συμπεριληφθούν μέθοδοι προστασίας της ιδιωτικής ζωής και των ατομικών ελευθεριών έναντι της κακόβουλης χρήσης δεδομένων εντοπισμού που παράγονται από το σύστημα.

7. Το σύστημα Galileo θα σχεδιαστεί κατά τρόπον ώστε να εξασφαλίζεται ομοιογενής παροχή των υπηρεσιών σε όλο το έδαφος των κρατών μελών της Ένωσης, συμπεριλαμβανομένων των βόρειων γεωγραφικών πλατών, με τη βοήθεια δορυφόρων τροχιάς μεσαίου ύψους. Η βέλτιστη ενσωμάτωση του Egnos στο πρόγραμμα Galileo πρέπει να εξασφαλίζεται σε στενή σχέση με την EOIG(4), σύμφωνα με χρονοδιάγραμμα μετάβασης που θα ολοκληρωθεί περί το 2015. Προς τούτο, οι ενδιαφερόμενοι εταίροι θα πρέπει να υποβάλουν μια εμπεριστατωμένη πρόταση για τις τεχνικές, λειτουργικές, οικονομικές και θεσμικές πτυχές της ενσωμάτωσης, το συντομότερο δυνατό. Για όσο χρόνο είναι απαραίτητο, θα πρέπει να εφαρμοστούν οι χωριστές χρηματοδοτικές ρυθμίσεις για το Galileo και το Egnos.

8. Η συμβατότητα και διαλειτουργικότητα του Galileo με τα άλλα δορυφορικά συστήματα ραδιοπλοήγησης (GPS και Glonass) πρέπει να εξασφαλιστεί σε επίπεδο χρηστών προκειμένου να παρέχονται, διά της επικαλύψεως, καλύτερες και σταθερότερες υπηρεσίες σε παγκόσμιο επίπεδο. Θα πρέπει να ενταθούν οι συζητήσεις που έχουν αρχίσει με τις Ηνωμένες Πολιτείες και τη Ρωσία, με στόχο την επίτευξη ικανοποιητικής συμφωνίας το συντομότερο δυνατόν.

9. Το Συμβούλιο ενθαρρύνει τη συνέχιση, υπό τον πολιτικό του έλεγχο, των επαφών με τρίτες χώρες που ενδιαφέρονται να συμβάλουν στην ανάπτυξη του Galileo.

10. Θα είναι σκόπιμο να γίνει εντατική προετοιμασία της WRC 2003 προκειμένου να παγιωθούν τα επιτεύγματα της WRC 2000 με τη σύσταση της κατάλληλης κοινής προσέγγισης για το φάσμα Galileo.

11. Η πρόοδος του προγράμματος θα αποτελέσει αντικείμενο ετήσιων εκθέσεων της Επιτροπής προς το Συμβούλιο. Η πρώτη θα υποβληθεί το Δεκέμβριο του 2001.

(1) ΕΕ C 221 της 3.8.1999, σ. 1.

(2) Egnos: ευρωπαϊκό σύστημα υπέρθεσης για τη γεωστατική πλοήγηση.

(3) Κανένα κράτος μέλος δεν υποχρεούται να συμμετάσχει με πρόσθετα κοινοτικά κονδύλια.

(4) EOIG: ομάδα φορέων λειτουργίας και υποδομής του Egnos.